Հայաստանում հյուրանոցների թիվը գնալով ավելանում է։ Տարին մի քանի անգամ տեսնում և լսում ենք նոր հյուրանոցների բացման արարողությունների մասին ռեպորտաժներն ու գովազդային հոլովակները։ Էկոնոմիկայի նախարարության տվյալներով՝ միայն 2014 թվականին Հայաստանում բացվել է 8 նոր հյուրանոց, 1-ն էլ՝ վերաբացվել։ Իսկ այս տարի արդեն 3 նոր հյուրանոց է բացվել։ Չնայած, որ ըստ պաշտոնական վիճակագրության՝ հանրապետություն ժամանող զբոսաշրջիկների քիչ մասն է իջևանում հյուրանոցներում (միջինում՝ 15%-ը), միևնույն է, դրանց պահանջարկը կա։ Հակառակ դեպքում՝ նորերը չէին բացվի։